Frau (kopfschüttelnd, ärgerlich): Saa moo, kennsche emoo korz uffheere, Zeitung se lese. Mett deer kann ma joo kaum noch e Wort schwätze. Manchmoo menn  ich, dass du mich iwwerhaupt nimmie gääre hascht. Lääs ruhig weiter, ich gehn mich ins Bad fertig mache.  Mann (geistesabwesend, liest weiter Zeitung): Geh fort  bleib doo! Allemoo hann ich dich gääre, mei Schätzje! (zögert, blickt dann zu Frau) Heit halte bissje meh platonisch wie frieher, wie ich zu da uff die Freierei gang sinn!  Frau (lacht, Gesichtszüge heitern sich auf): Ach, platonisch saat ma jetzt doodezu, wann enner immer mied iss! Plato-nisch  mei liewer Freind, willsche ma schun in  aller Herrgottsfrieh mett so geschwollene Ausdrick ankomme?!  Mann (überheblich, belehrend): Du brauchscht nett gleich de Storze se krien, wann de ebbes emoo nett kabbeerscht. Geb emoo Oowacht! De alt Plato, das war e griechicher (Aussprache ch gekünstelt hochdeutsch) Philosoph, wo vor zwääehalbdausend Johr an eener Tuur gegriwwelt hat  iwwer Gott unn die Welt.  Frau (ironisch): Iwwer Gott unn die Welt gegriwwelt! Awwei krien ich ebbes an mich: unn du griwwelscht also aa  awwer doch heechstens  nur stännig an de Zeewe!  Mann (lauter, verärgert): Een ebbes kann ich deer saan: vun Weibsleit hat de Plato gar nix gehall. Ehr wäre allegar raulisch, verätscht, vegrammetschelt, schisserisch unn dorchtriewe (Kunstpause)  dorch Triewe. E Fraa se sinn, das wär e Stroof Gottes.  Frau (lachend): Joo, d e i Fraa se sinn, das iss e Stroof Gottes! Jetzt heer awwer uff mett Deim Gefoozjes, unn schenk ma liewer noch e Ideesche Kaffee in!  Mann: Was hasche awwei gesaat? E Ideesche! Jetzt hascht du  awwer widder memm Plato angefang! Der hat nämlich e ganzer Haufe iwwer  Idee  geschrieb.  Frau (winkt ab): Unn wann du moo e Idee hascht, iss das meischtens e fixie Idee  obwohl de beim Denke gar nett so fix bischt. Iwwerischens, i c h hätt e Idee: selle ma heit oowed moo ins Kino? Ich bin schun Wuche nimmie aus de Hehl enauskomm!  Mann (zuerst ärgerlich, geht dann sofort auf Stichwort ein): Ei Schätzje, das werd joo immer doller: Idee, Hehl  siehsche, schun simma aa noch beim Hehlegleichnis  vum Plato geland!  Frau (schüttelt Kopf, winkt ab): Hehlegleichnis, was soll dann das schun widder sinn?  Mann (triumphierend): Pass emoo uff, ich duun deer das emoo veklickere. De Plato saat, meer Mensche wäre allegar innerer Riesehehl ingesperrt.  Frau: Die muss wärklich riesisch sinn fa meh wie 6 Milliarde Leit!  Mann (untermalt Worte durch Zeigen mit Finger): Unn in der Hehl wäre  ganz weit owwe  nur e paar Lecher, dorch die wo s Licht erinkommt. Unn meer hucke e Lääwe lang  gefesselt unne uffem Boddem, kenne nett hochgucke unn stiere nur die Wänn an. Bekeppschte das?  Frau: Ei allemoo, ich bin joo nett beschränkt. Awwer das iss joo wie im Kitsche!  Mann (stärker): Wie imme Velies! Unn noch nimmand hat lewendig unser Velies veloss. S geht awwer immer noch weiter! (Frau will aufstehen) Jetzt sei nett widder gleich owwedrauß! Owwe  drauß vor de Hehl  iss dann die richtig Welt, hell, farwig, scheen unn gut  die ideal Welt, die Ideee-Welt. Heit däät ma Himmel dezu  saan. Unn wann drauß jemand vor de Hehl vorbeigeht oder ebbes vorbeigetraa werd, menne meer  bleed wie ma sinn  die Schatte unne an de Wand wäre die richtische Leit oder Sache.  Frau (zögernd, nachdenklich): Awwer wann ich all mei Lebdaa immer nur die Schatte siehn, wie will ich dann wisse, was was in Wohrhäät in de gut Welt doo owwe iss?  Mann: Das wääscht du, well dei Seel, bevor se in dei Hehlemensche-Kärper ( Frau reagiert empört)  so hann ich das doch nett gemennt: in dei Kärper  geschluppt  iss  in de Ideee-Welt geween war. Unn die Seel erinnert sich veschwumm dran, wie s dort owwe war. Unn wann de später doot bischt, kommt se widder dorthin. Nemm emoo zum Beispiel e Hinkel. Dei Seel hat frieher s richtische Hinkel gesiehn  s Urhinkel , de Plato däät saan: s Idealhinkel. Unn wann du an de Wand vun de Hehl e Schattehinkel  oder sellt ma besser Hinkelsschatte saan?  siehscht, wääschte sofort: e Hinkel. Doodebei isses aa ganz egal, ob s braun oder weiß, obs kleen oder groß iss. Sogar  wanns e abnes Been oder nur eener Flittich hätt, gängsche saan: e Hinkel!  Frau (nachdenklich): Oder e Hahn!!!  Mann: Das iss doch jetzt egal. De Hahn iss halt e Hinkelmann, unn deswää greeßer unn bunter. Wann e Hinkel ebbes Kleenes  seerscht hääßt das Ei  kriet, isses dann e Gluck. Unn de Hahn kräht, unn s Hinkel gackert.  Frau: Wie willsche dann das heere, wann de nur de Schatte s i e h s c h t? Heert ma in de Hehl vielleicht Tonuffnahme vum Urkrähe unnem Urgackere? Awwer moo ebbes  anneres: ich hann deletscht gelest, e Hinkel kräät . . .  Mann (unterbricht, tippt sich an Stirn): Was issen das jetzt fa e Kabbes ? Seit wann kräht dann e Hinkel!?  Frau: Loss mich emoo ausschwätze: E Hinkel kräät! (betont) . . . e Haufe Eier  sticker 250 im Johr. Dass das das schafft! Außerdem iss e Hinkel e arisch praktisches Dier. Ma kanns  wann dei Plato Recht hat  zwäämoo als Idee esse. Bevors geboor iss, als Ei: als Spischelei, Eierpannkuche, als wääsch- oder hartgekochtes Ei. Zur  Stroof kriema dann e hoher Cholestrinspischel. Unn wann e Hinkel doot iss, gebt s e Suppehinkel oder e Briehwärfel. De Hahn werd widder e Hehnsche oder zwää halwe  iss das nett kloor?  Unn was noch doller iss: solang wie s Hinkel lebt, hats an eener Tour neie Ideee  also Eier. Gell, wanner das heere däät, doo wär dei Plato platt!  Mann: Saa moo, ich schwätze iwwer de Plato, unn jetzt dei Blabla doo!  Frau (lässt sich nicht unterbrechen, Mann verzweifelt): Wobei ich gar nimmie so sicher  bin, ob im Plato seiner komisch Welt s eerscht s Hinkel doo war unn dann s Ei oder omgekehrt, wie de Kolumbus gesaat hat. . . .